Perechea Irina Begu/Monica Niculescu, cap de serie numărul 2, a câştigat, duminică, proba de dublu din cadrul turneului Thailand Open, cu premii totale de 250.000 de dolari.

Foto: Guliver/GettyImages

Irina Begu şi Monica Niculescu au învins în finală echipa Anna Blinkova/Yafan Wang (Rusia/China), scor 2-6, 6-1, 12-10, într-o oră şi 27 de minute.

Cele două românce au obţinut 12.300 de dolari şi 280 de puncte.

Acesta a fost al doilea titlu WTA de dublu cucerit împreună de Begu şi Niculescu, după cel din 2012, de la Hobart. Cele două românce au mai jucat trei finale ca partenere, în 2012 la Luxemburg şi 2015 la Wuhan şi Moscova, scrie digisport.ro.

Monica Niculescu (31 ani, 69 WTA la dublu) are acum 9 titluri WTA la dublu şi 16 finale pierdute, iar Irina Begu (28 ani, 37 WTA la dublu) are 9 titluri şi 7 finale pierdute.